brenner
Store norske leksikon,Teknologi og industri,Teknologi
En brenner er munnstykket i et apparat til forbrenning av gassformet, flytende eller støvformet brensel. I brenneren fordeles brennstoffet med eller uten tilsetning av luft, og foran brenneren dannes flammen.
Brennere finnes i alle slags lamper, kokeapparater og ovner for gass og olje, og benyttes ved kullpulverfyring for dampkjeler og industriovner. Sveisebrenner og skjærebrenner brukes ved gass-sveising og -skjæring av metaller. I en primus eller loddelampe passerer flytende brennstoff et rør som oppvarmes av flammen, og fordamper der, slik at flammen dannes av damp med tilblandet luft. Den får derved høyere temperatur og soter ikke.En spesiell type brenner er den etterbrenner som monteres bak gassturbinen i fly for å skaffe ekstra skyvekraft og som gjerne øker motorytelsen med mange titall prosentenheter. En slik type brenner er bare effektiv der gassturbinen er av bypass-type; i disse strømmer en meget stor luftmenge gjennom motortunnelen utenfor gassturbinen slik at etterbrenneren tilføres meget store mengder luft. Les mer i Store norske leksikon forbrenning